У інтэрв'ю карэспандэнту НЧ юрыстка паведаміла: 6 лістапада каля 10.15, пасля таго, як яна ўвайшла ў будынак вакзала, а актывісты ініцыятывы з Мінску, Бабруйску (Магілёўская вобласць) і Крупак (Мінская вобласць) пачалі падпісваць чарговы 43-ы зварот да кіраўніка дзяржавы, да пенсіянераў падышлі два міліцыянты ў форме. Пазней высветлілася, што гэты былі супрацоўнікі чыгуначнай міліцыі — падпалкоўнік Сяргей Гаркавы і старшы прапаршчык Сяргей Махнач. Пасля праверкі дакументаў у юрысткі Сяргей Гаркавы звярнуўся да маладой жанчыны, якая стаяла побач, а сваім выглядам і неадэкватнымі паводзінамі магла сысці за наркаманку ці алкагалічку. Невядомая жанчына, якая праз некаторы час знікла, так і не назваўшы сябе, заявіла, што грамадскія актывісты забралі ў яе кашалёк з апошнімі грашыма. Потым невядомая жанчына змяніла свае паказанні, абвінаваціўшы ў рабаванні Тамару Сяргей.